Lebaka la bobedi le legolo leo le dirago gore kereke e se ke ya araba ka maleba go mathata a Batho bao ba Phelago ka HIV le AIDS (PLWHA) le ditšhiwana ke go hlokega ga maikutlo a sedumedi mabapi le taba ye goba hlogotaba ye. Ka ntle le bogolo bja tshenyo ya leuba le, ge e be e sa thoma, maikutlo a sedumedi le go nagana ka HIV le AIDS go ile gwa swanelwa go thoma mahomong. Maluleke (2003:60) o bolela gore go hlokega mo ga maikutlo a sedumedi mabapi le se keka lebaka la gore thuto ya sedumedi ya setlwaedi sa Bodikela, ga se ya lokišetša baruti ba sedumedi ba ka Afrika letšatši le dilo tše di hlagago ka khontinenteng (Fredericks 2008:5). Dithuto tša ka Pebeleng, bobedi tša ka Testamenteng ya Kgale le ye Mpsha di swanetše go tsenya letsogo ka ntweng kgahlanong le leuba la HIV le AIDS go akaretšwa le go seemo sa Bana ba Ditšhiwana le bao ba lego Kotsing (OVC). Le ge thuto ya ka pebeleng e swanetše go ba nneteng go maikutlo atša mahlale, mathata a HIV le AIDS le diabe tša ona a ka se hlokomologwe ke moithuti le mohlatholli wa Testamente ya Kgale le ye Mpsha. Moithuti le mohlatholli wa pebele o swanetše go tsenya letsogo ka kerekeng gomme a bolele gore thomelo ya gagwe ya sedumedi le ya pebele e swanetše go ba efe ka tlhokomelong ya ditšhiwana le bana bao ba lego kotsing. Kahlaahlo ye e latelago ke kakaretšo ka boripana ya metheo ya sedumedi le ya pebele mabapi le tlhokomelo ya ditšhiwana.